**Philosophia Perennis**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne întorceam cu toţii osteniţi

Din întâiul nostru pelerinaj

La peșterile din munții Libanului

Unde încă mai trăiau tainic

Anticarii înțelepți ai pustiei.

Plecasem de tineri după hrisoave,

Hieroglife, palimpseste rare,

Cărţi de înţelepciune divină

Mitopoetică, profetică, sacră

Scroluri ascunse în inima muntelui

În amfore de vin și untdelemn.

Asini duceau în spate desagii

Plini până la gât cu pită și apă

Şi hrisoave galbene și ruginite,

Scrisori consulare parafate

Cu sigiliu de ceară topită.

Harta cerului ne arăta calea

După steaua cea dintîi răsărită

Între coarnele lunii orientale

Printre craterele de var și de cretă

Ale regatului divin al Capadociei.

Şi dintre ruine se ridicau

La răspântii troiţele îngerești,

Aripi deschise, răstignite pe cruci

Așteptând demult să-și ia zborul.

Câte o adiere ușoară de vânt

Cernea prin ciururile soarelui

Dunele fierbinţi de nisip mișcător

Colinele de aur ale deșertului.

Peregrinii, visătorii, căutătorii

De hrisoave vechi, palimpseste

Încrustau adânc pe răbojuri

Numărul zilelor, al anilor trecuți

De când se porniseră la drum

După comori de înțelepciune

Ascunse de sfinți și de profeți

În pivnițele secrete ale pustiei.

Pietrele drumului se sfărâmau

Nori de praf și pulbere se ridicau

În urma copitelor împleticite

Ale asinilor, saci de cânepă pritocită

În smârcuri, câlți tăbăciți de soare,

Singurii care ştiau însă că mai aveam

Vreme multă de rătăcit prin pustie.

Asinii doar, cei îndelung răbdători

Și îndărătnici, știau calea de întoarcere.

Degeaba a bătut Valaam biata asină

Când clarvăzătoare s-a împotrivit

Nu o dată ci de trei ori la rând

Să meargă după voia stăpânului

Pe drumul greșit al pierzaniei.

Drept și înțelept însă, smerit și călare

Pe mânzul descătușat al asinei intrat-a

Domnul biruitor în cetatea cea sfântă.

Copyright © 2017 Marin Mihalache